དེ་མིན་ཚེ་རིང་དོན་གྲུབ་ཀྱི་བརྩམས་སྒྲུང་གི་ནང་དོན་ཐད་ཁྱད་ཆོས་མངོན་གསལ་ལྡན་པ་ཞིག་ནི་མི་རང་ཉིད་དང་མི་རིགས་སྤྱིའི་འཚོ་གནས་དང་།ལས་དབང་།མདུན་ལམ་བཅས་ལ་དོན་ངོ་མའི་བསམ་གཞིགས་བྱེད་པ་དེ་ཡིན།དཔེར་ན།སྒྲུང་རིང་མེས་པོརུ་གནའ་སྔ་མོའི་ལོ་རྒྱུས་ཤིག་བརྗོད་པའམ་སྡེ་པ་ཞིག་གི་ལོ་རྒྱུས་འཆད་པའི་ཚུལ་དུ་ཡུལ་རྩེ་གཞུང་གིས་གཙོས་པའི་ས་མཐོའི་འདབ་ཆགས་དང་རི་དྭགས་སོགས་དང་ཐོག་མར་སོས་དལ་བག་ཕེགས་ངང་འཚོ་ཞིང་གནས་པ་ལས་ཕྱིས་མིའི་རིགས་བྱུང་ནས་ཁོ་ཚོར་གནོད་འཚེ་ཡིས་འཚོ་རྟེན་འཕྲོག་པ་དང་།ཁོ་ཚོ་འཇིགས་སྣང་གི་ཡུལ་དུ་བསྐྱལ་བ་བྲིས་པ་ལས་ཁོར་ཡུག་སྲུང་སྐྱོབ་དང་འབྱུང་ཁམས་དོ་སྙོམས་ནི་མི་རང་ཉིད་ཀྱི་བསམ་སྦྱོར་ལ་རགས་ལུས་པར་བསྟན་ཡོད་པ་དང་།སྔ་ཚད་བརྗོད་དཀའ་བའི་དུས་སྔ་མོ་ཞིག་ནས་བཟུང་བོད་མི་རྣམས་ཀྱིས་འཚོ་གནས་ཀྱི་ཆེད་དུ་ཕྱིའི་རང་བྱུང་ཁམས་དང་འཐབ་རྩོད་བྱས་ཤིང་།ནང་གི་སྤུན་ཟླ་བར་འཐབ་འཁྲུག་བྱུང་བ་དང་།ཕྱིས་རིམ་བཞིན་ཕྱིའི་སྐྱེ་འགྲོ་རྣམས་དང་འབྲེལ་བ་བྱུང་ནས་ལམ་ལུགས་མི་གཅིག་པའི་སྤྱི་ཚོགས་ནང་འགལ་འབྲེལ་དུ་མ་བྱུང་བ་དང་འཇིགས་ཉེན་སྣ་ཚོགས་འཕྲད་པའི་སྐོར།དེང་གི་གནས་ཚུལ་བརྗོད་བཞིན་དུ་འདས་ཟིན་གྱི་ལོ་རྒྱུས་དང་ཕྱིས་འབྱུང་གི་ལོ་རྒྱུས་སྐབས་བབས་ཀྱི་དོན་དང་བསྟུན་ནས་བརྗོད་དེ་མཚོན་ཡོད།